ΚΑΝΟΝΙΣΜΟΣ (ΕΚ) αριθ. 1181/98 ΤΟΥ ΣΥΜΒΟΥΛΙΟΥ της 4ης Ιουνίου 1998 για την τροποποίηση του κανονισμού (ΕΟΚ) αριθ. 3760/92 για τη θέσπιση κοινοτικού συστήματος για την αλιεία και την υδατοκαλλιέργεια

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι, στο άρθρο 8 του κανονισμού (ΕΟΚ) αριθ. 3760/92 του Συμβουλίου, της 20ής Δεκεμβρίου 1992, για τη θέσπιση κοινοτικού συστήματος για την αλιεία και την υδατοκαλλιέργεια (4), προβλέπεται ότι το Συμβούλιο καθορίζει, για κάθε τύπο αλιείας ή ομάδα τύπων αλιείας, το σύνολο των επιτρεπομένων αλιευμάτων και ότι κατανέμει τη συνολική επιτρεπόμενη αλιευτική προσπάθεια όσον αφορά αυτούς τους τύπους αλιείας μεταξύ των κρατών μελών 7 ότι το άρθρο αυτό δεν προβλέπει την άσκηση αρμοδιοτήτων εκ μέρους του Συμβουλίου, όσον αφορά την κατανομή των αλιευμάτων στα κοινοτικά ύδατα στα σκάφη τρίτων χωρών, τα οποία επιτρέπεται να αλιεύουν στα ύδατα αυτά 7 ότι θα πρέπει, κατά συνέπεια, να προβλεφθούν τέτοιες αρμοδιότητες όσον αφορά τον καθορισμό των αλιευτικών δυνατοτήτων που κατανέμονται σε τρίτες χώρες, καθώς επίσης και όσον αφορά τον καθορισμό των τεχνικών όρων βάσει των οποίων πρέπει να διενεργείται η αλίευσή τους 7

ότι τα προσωρινά τεχνικά μέτρα διατήρησης, τα οποία συνδέονται με τους όρους υπό τους οποίους μπορούν να αλιεύονται οι ποσοστώσεις, μπορούν να εγκρίνονται σύμφωνα με την ίδια διαδικασία με εκείνη που έχει ορισθεί για τον καθορισμό του συνόλου των επιτρεπομένων αλιευμάτων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3760/92 τροποποιείται ως εξής:

1. Στο άρθρο 8, η παράγραφος 2 αντικαθίσταται από το ακόλουθο κείμενο:

«2. Εάν πρέπει να περιοριστούν τα ποσοστά εκμετάλλευσης για ένα συγκεκριμένο τύπο αλιείας, εντός ή εκτός των κοινοτικών αλιευτικών υδάτων για τα κοινοτικά σκάφη ή εντός των κοινοτικών αλιευτικών υδάτων για τα σκάφη που φέρουν σημαία τρίτης χώρας, οι περιορισμοί αυτοί καθορίζονται σύμφωνα με τις παραγράφους 3 και 4.»

2. Στο άρθρο 8 παράγραφος 4:

α) το σημείο i) αντικαθίσταται από το ακόλουθο κείμενο:

«i) καθορίζει για κάθε τύπο αλιείας ή ομάδα τύπων αλιείας, ανά περίπτωση, το σύνολο των επιτρεπομένων αλιευμάτων καθώς και τους όρους που συνδέονται με τους περιορισμούς αυτούς των αλιευμάτων ή/και τη συνολική επιτρεπόμενη αλιευτική προσπάθεια, εάν χρειάζεται, σε πολυετή βάση. Ο καθορισμός αυτός γίνεται με βάση τους στόχους και τις στρατηγικές διαχείρισης, εφόσον έχουν θεσπιστεί σύμφωνα με την παράγραφο 3.»

β) προστίθεται το ακόλουθο στοιχείο:

«vi) καθορίζει τις αλιευτικές δυνατότητες που κατανέμονται σε τρίτες χώρες, καθώς και τους ειδικούς όρους βάσει των οποίων πρέπει να διενεργείται η αλίευση.»

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 4 Ιουνίου 1998.

Για το Συμβούλιο

Ο Πρόεδρος

D. BLUNKETT

(1) ΕΕ C 316 της 25. 10. 1996, σ. 13.

(2) ΕΕ C 286 της 22. 9. 1997, σ. 37.

(3) ΕΕ C 89 της 19. 3. 1997, σ. 23.

(4) ΕΕ L 389 της 31. 12. 1992, σ. 1 7 κανονισμός όπως τροποποιήθηκε από την πράξη προσχώρησης του 1994.